ธกส.ขอเงินกู้ดอกตํ่าปล่อยรายย่อยเต็มที่
ธ.ก.ส. ยื่นขอกู้ซอฟต์โลนจาก ธปท. 6 หมื่นล้านบาท มาปล่อยกู้เกษตรกรผู้ประกอบการประสบอุทกภัยคิดดอกเบี้ย 3%
31 ม.ค. 2555

ธ.ก.ส. ยื่นขอกู้ซอฟต์โลนจาก ธปท. 6 หมื่นล้านบาท มาปล่อยกู้เกษตรกรผู้ประกอบการประสบอุทกภัยคิดดอกเบี้ย 3% 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่าคณะกรรมการ ธ.ก.ส. มีมติเห็นชอบให้ขอรับการสนับสนุนเงินกู้ดอกเบี้ยต่ำ (ซอฟต์โลน) จากธนาคารแห่งประเทศไทย (ธปท.) วงเงิน 6 หมื่นล้านบาท ในอัตราดอกเบี้ย 0.01% ต่อปี ระยะเวลา 5 ปี เพื่อนำมาช่วยเหลือเกษตรกร และผู้ประกอบการรายย่อยที่ได้รับผลกระทบจากอุทกภัย โดยนำมาสมทบกับเงินทุนของ ธ.ก.ส. อีก 30% เพื่อนำไปปล่อยกู้ให้แก่บุคคลธรรมดา ในวงเงินไม่เกินรายละ 1 ล้านบาท และปล่อยกู้ให้แก่ผู้ประกอบการรายละไม่เกิน 30 ล้านบาท ในอัตราดอกเบี้ย 3% ต่อปี
ทั้งนี้ ผู้กู้จะต้องชำระคืนต้นเงินพร้อมดอกเบี้ยภายใน 5 ปี ถ้าเกินกำหนดจะคิดดอกเบี้ยในอัตราลูกค้ารายย่อยชั้นดี
นอกจากนี้ คณะกรรมการยังมีมติเห็นชอบให้ลดหย่อนหลักประกันเงินกู้ลงมา กรณีใช้บุคคลตั้งแต่ 2 คนขึ้นไปค้ำประกัน สามารถกู้ได้ไม่เกินรายละ 1 แสนบาท โดยให้แยกวงเงินค้ำประกันตามมาตรการนี้ออกมาต่างหากจากวงเงินค้ำประกันปกติของธนาคาร กรณีใช้อสังหาริมทรัพย์มาเป็นหลักประกัน ให้ขยายวงเงินกู้จากปกติที่กู้ได้ไม่เกินครึ่งหนึ่ง เป็นให้กู้ได้ไม่เกินวงเงินจดทะเบียนจำนอง หรือกู้ได้เต็มมูลค่าที่ดิน ส่วนทรัพย์ที่เกิดจากการใช้สินเชื่อให้กู้ได้ไม่เกิน 80% ของมูลค่าจริง